ความสำเร็จของ แอชตัน คุชเชอร์ ที่ลงทุนใน Airbnb Spotify
หลายคนอาจจะรู้จัก “แอชตัน คุชเชอร์” ในฐานะนักแสดงภาพยนตร์ฮอลลีวูด โดยเฉพาะจากเรื่อง Jobs หนังอัตชีวประวัติที่เขารับบทนำเป็น สตีฟ จอบส์  แต่รู้หรือไม่ว่าในชีวิตจริง เขาคือนักลงทุนแนว Venture Capital ที่ประสบความสำเร็จเป็นอย่างมาก โดยสตาร์ตอัปที่เปลี่ยนวิถีชีวิตมนุษย์ เช่น Airbnb, Uber, Spotify ล้วนได้เงินทุนไปจากเขาทั้งสิ้น
12 ก.พ. 2563

ความสำเร็จของ แอชตัน คุชเชอร์ ที่ลงทุนใน Airbnb Spotify /โดย ลงทุนแมน
หลายคนอาจจะรู้จัก “แอชตัน คุชเชอร์” ในฐานะนักแสดงภาพยนตร์ฮอลลีวูด
โดยเฉพาะจากเรื่อง Jobs หนังอัตชีวประวัติที่เขารับบทนำเป็น สตีฟ จอบส์
แต่รู้หรือไม่ว่าในชีวิตจริง เขาคือนักลงทุนแนว Venture Capital ที่ประสบความสำเร็จเป็นอย่างมาก
โดยสตาร์ตอัปที่เปลี่ยนวิถีชีวิตมนุษย์ เช่น Airbnb, Uber, Spotify ล้วนได้เงินทุนไปจากเขาทั้งสิ้น
เรื่องราวของผู้ชายคนนี้เป็นอย่างไร
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
คริสโตเฟอร์ แอชตัน คุชเชอร์ เป็นชาวอเมริกัน 
เกิดเมื่อปี 1978 ปัจจุบันมีอายุ 42 ปี
เขาเข้าสู่วงการบันเทิง ด้วยการเป็นนายแบบ และถ่ายโฆษณาให้แบรนด์ดังอย่าง Calvin Klein อยู่หลายครั้ง
เมื่ออายุ 20 ปี เขาได้มุ่งหน้าสู่ฮอลลีวูด เพื่อเป็นนักแสดง
และไม่นาน ก็เริ่มมีชื่อเสียง จากการแสดงนำในซีรีส์เรื่อง That ’70s Show ซึ่งออกฉายนานถึง 8 ซีซัน รวมทั้งหมด 200 ตอน
ทำให้ต่อมา เขาได้เล่นเป็นพระเอกในภาพยนตร์ดังอีกหลายเรื่อง เช่น Dude, Where’s My Car?, The Butterfly Effect และ Jobs
 
มีการประเมินว่า แอชตัน คุชเชอร์ สามารถสร้างรายได้ตลอดอาชีพนักแสดงราว 1,500 ล้านบาท
หลายคนอาจคิดว่า เขาประสบความสำเร็จในชีวิตจากการโลดแล่นอยู่ในวงการบันเทิง
แต่ความจริงแล้ว บทบาทนอกจอทีวีต่างหาก ที่ทำให้เขาร่ำรวยขึ้นหลายเท่า
สมัยมหาวิทยาลัย คุชเชอร์ เป็นเด็กหัวดี มีความสนใจเรื่องวิทยาศาสตร์และเทคโนโลยีเป็นพิเศษ
เขาเรียนอยู่สาขาวิศวกรรมชีวเคมี ก่อนที่จะลาออกไปเป็นนักแสดง
ด้วยอาชีพที่เป็นบุคคลสาธารณะ ทำให้เขามีโอกาสพบปะกับนักธุรกิจจากซิลิคอนแวลลีย์ และได้เรียนรู้เกี่ยวกับสตาร์ตอัปมากมาย
ปี 2009 คุชเชอร์ ลงทุนใน Skype แพลตฟอร์มบริการสื่อสารผ่านวิดีโอคอลล์ ด้วยเงินส่วนตัว 30 ล้านบาท
ก่อนที่ 2 ปีถัดมา Microsoft จะซื้อกิจการไป ซึ่งสร้างผลตอบแทนให้เขาถึง 4 เท่า
หลังจากเห็นโอกาสที่ดี ในการลงมือทำสิ่งที่หลงใหล
เขาจึงได้ร่วมก่อตั้งบริษัทชื่อ A-Grade Investments เพื่อลงทุนในสตาร์ตอัป ด้วยเงินตั้งต้น 900 ล้านบาท
โดยบริษัทจะมุ่งเน้นสนับสนุนทุนตั้งแต่ช่วงแรกๆ ของกิจการที่น่าจะเข้ามา DISRUPT ตลาด และเปลี่ยนแปลงพฤติกรรมเดิมของผู้บริโภค
ยกตัวอย่างการลงทุนที่น่าสนใจของ A-Grade Investments
ปี 2010 Spotify แพลตฟอร์มฟังเพลง Streaming ออนไลน์ ที่ปัจจุบันมีผู้ใช้บริการ 248 ล้านบัญชี
ใช้เงินลงทุนไป 90 ล้านบาท ซึ่งมูลค่าได้เพิ่มขึ้นอย่างน้อย 3 เท่า
ปี 2011 Airbnb แพลตฟอร์มจองที่พักแบบ Sharing Economy ที่ปัจจุบันมีผู้ใช้บริการคืนละ 2 ล้านราย
ใช้เงินลงทุนไป 760 ล้านบาท ซึ่งมูลค่าได้เพิ่มขึ้นเป็น 2,700 ล้านบาท
ปี 2012 Uber แพลตฟอร์มเรียกรถแนว Sharing Economy ที่ปัจจุบันมีผู้ใช้บริการ 110 ล้านรายทั่วโลก 
ใช้เงินลงทุนไป 15 ล้านบาท ซึ่งมูลค่าได้เพิ่มขึ้นเป็น 1,800 ล้านบาท
ด้วยเหตุนี้ มูลค่าพอร์ตการลงทุนโดยรวมของบริษัท A-Grade Investments จึงเพิ่มขึ้นมาอยู่ที่ 7,600 ล้านบาท
หลังจากนั้น คุชเชอร์และหุ้นส่วน ยังได้ต่อยอดด้วยการตั้งบริษัทบริหารสินทรัพย์อีกหนึ่งแห่งชื่อ Sound Ventures
คราวนี้พวกเขามีเงินระดมทุนสูงถึง 3,000 ล้านบาท และตั้งเป้าหมายจะกระจายการลงทุนไปในสตาร์ตอัปราว 60-70 แห่ง
 
จากความสำเร็จดังกล่าว ทำให้ทรัพย์สินส่วนตัวของ แอชตัน คุชเชอร์ เพิ่มขึ้นเป็น 6,000 ล้านบาท
เรื่องราวนี้แสดงให้เห็นว่า การเรียนรู้สิ่งใหม่ๆ อยู่ตลอดเวลา
ย่อมสร้างโอกาสให้เราเปิดประตูไปสู่โลกใหม่ได้เสมอ
แม้คุชเชอร์ จะทำได้ดีในเรื่องการแสดงอยู่แล้ว
แต่เขาก็ยังศึกษาหาความรู้เกี่ยวกับสตาร์ตอัป
และลงมือทำจนประสบความสำเร็จมากขึ้นไปอีกขั้น
ดังนั้น ถึงแม้วันนี้เราจะเก่งในด้านใดด้านหนึ่งอยู่แล้ว
ก็อย่าหยุดติดอาวุธทางความรู้ให้กับตัวเอง 
เพราะว่าสักวันหนึ่ง มันจะเปิดโอกาสให้เราสำเร็จกว่าเดิมก็เป็นได้..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-